B. Bugár, podpredseda NR SR: (2001-11-07):
Nech sa páči. P. Tatár, poslanec: Vážený pán predsedajúci, vážená pani ministerka, dámy a páni, dovoľte mi predložiť dva technické pozmeňujúce návrhy a jeden obsahový, tak ako sú rozdané k § 4 ods. 1 zákona, na spresnenie, čo je základom dane z dedičstva. Navrhujeme, aby § 4 ods. 1 znel: „Základom dane je hodnota dedičského podielu dediča znížená o dlhy poručiteľa, záväzky a ťarchy viažuce sa na tento majetok, hodnotu iných povinností uložených v dedičskom konaní, ktoré na dediča prešli podľa právoplatného rozhodnutia o dedičstve a o primerané náklady spojené s pohrebom poručiteľa.“ To je veľmi presne vyjadrený čistý základ dane. Druhý k § 6 ods. 2. Navrhujeme, aby sa za písmeno d) vložilo nové písmeno e) znenia: „e) občianske združenie“, teda okrem nadácie neziskových fondov, neziskových organizácií poskytujúcich verejnoprospešné služby, cirkví, aby mohli aj občianske združenia byť vyňaté z platenia dane z darovania. A tretí je k § 11 písm. a). Za slovom „rodičia“ sa vypustí čiarka a slová „starí rodičia, prastarí rodičia“ sa nahradia slovami „a ostatní príbuzní v priamom rade“. To len spresňuje tú prvú skupinu, kto tam patrí, aby neboli rozpory. Teraz ďalej k rozprave. Začnem tým pozmeňujúcim návrhom, ktorý predniesol pán poslanec Maňka. Zopakujem, že je to poslanecký návrh, ale v podstate je to návrh ministerstva financií a zároveň, tak ako tu bolo povedané, je to návrh SDĽ. Body 1 až 5, 12 až 18 tohto návrhu sú nad rámec tejto novely zákona. Sú nad rámec novely zákona, ale netýkajú sa toho podstatného, čo chceme zmeniť, a to sú sadzby dane a zmenenie progresívnej na lineárnu sadzbu dane. Čiže v podstate nebudeme čakať na námietku poslancov, či sa má, alebo nemá o tom hlasovať. Pre predkladateľov nie je problém, aby sa o týchto bodoch, aj keď sú nad rámec, hlasovalo. Nemenia to podstatné, čo navrhuje poslanecký návrh. Článok II, to je iná účinnosť, ten je v rozpore s tým, čo je v spoločnej správe. Spoločná správa navrhuje účinnosť 1. 12., poslanecký návrh tam má návrh 1. 4. budúci rok. Preto ja navrhujem, aby sme ten poslanecký návrh rozčlenili. A tie body, ktoré sú nad rámec aj s bodmi 10 a 11, teda to sú body 1 až 5, body 10 až 18, aby sa o nich hlasovalo, ale môže sa o nich hlasovať aj spoločne, nemenia podstatu toho zákona. Body poslanecké, ktoré predniesol pán poslanec Maňka, a to je bod 6, 7, 8 a 9, tie zasahujú do zmyslu toho, čo sme predložili. Tie ponechávajú pri dani z dedičstva a dani z darovania dnešný stav. Nemenia nič. Jednoducho sú to body o tom, že poslanecký návrh novely sa škrtá a s tým my nebudeme súhlasiť. Nesúhlasíme s tým, a preto navrhujeme, aby sa o bodoch 6, 7, 8 a 9 tohto poslaneckého návrhu, ktorý predniesol pán poslanec Maňka, hlasovalo osobitne. Teda body 6, 7 a 8 škrtajú náš návrh na zníženie a zjednodušenie sadzby dane z dedičstva a z darovania. A bod číslo 9 mení sadzbu dane z prevodu a prechodu nehnuteľností. A považujeme za nespravodlivý takýto návrh, ako je pod bodom 9, pretože pre všetky skupiny daňovníkov, pre prvú – priamych príbuzných, druhú – vzdialených príbuzných, tretiu – cudzie osoby, navrhuje rovnakú sadzbu dane 5 %. Myslíme si, že je to nespravodlivé najmä voči prevodu a prechodu nehnuteľností medzi príbuznými, pretože už dnes je nižšia sadzba dane v I. skupine 3, 5 %. Takže je to nespravodlivé najmä pre prvú a druhú skupinu. Ešte raz opakujem, o bode 6, 7, 8 a 9 odporúčame hlasovať proti. Ďalej. Aký má vzťah táto spleť pozmeňujúcich návrhov k hlasovaniu? V prípade, že by sa prijali tie poslanecké pozmeňujúce návrhy, ktoré sú ministerské, a teda návrhy SDĽ, tak by sa vlastne škrtol celý poslanecký návrh, nič by z neho nezostalo a bol by to modifikovaný návrh ministerstva financií. Preto hovoríme, že sme za to, aby sa prijali z nášho poslaneckého návrhu body 1, 2, 3 a 4, teda neprijali body 6, 7, 8 a 9 z Maňkovho návrhu. V prípade, že sa zvyšné body, ktoré sú nad rámec návrhu zákona, ale teda nie sme proti tomu, aby sa o nich hlasovalo, prijali, tak potom ten zvyšok nášho návrhu vypadne. Posledné, o čom zostane hlasovať, je účinnosť, či to teda bude k 1. 12., alebo k 1. 4. Ak teda by to bolo tak, že skombinujeme to, čo je nad rámec z ministerského návrhu, s tým, že sadzby dane znížime z poslaneckého návrhu, tak potom môžeme súhlasiť s tým, aby to bolo od 1. 4., tá účinnosť. Inak by sme navrhovali, aby bola od 1. 12. A ešte k návrhu, ktorý som prečítal. V prípade, že by tie nad rámec poslanecké návrhy, teda návrhy SDĽ, prešli, tak stiahneme prvý a tretí náš technický návrh, ale budeme žiadať, aby sa hlasovalo o tom, aby občianske združenia neboli platcami dane z dedičstva a z darovania. A potom sa to včlení do bodu 1 § 2 ods. 3 ako nové písmeno k) a do bodu 4 § 5 ods. 2 ako nové písmeno j) toho poslaneckého pozmeňujúceho návrhu. Ak teda máme naplniť zmysel toho, ako sa to rozhodlo v prvom čítaní, tak ešte raz hovorím, body 6, 7, 8 a 9 z toho návrhu pána Maňku odporúčam neschváliť. Ďakujem.